Inspekteurs op ondernemings se spoor – Nxesi | Netwerk24
Deur William Horne 31 Maart 2020 18:05
Thulas Nxesi, minister van indiensneming en arbeid, het Dinsdag gesê supermarkte is reeds gesluit weens hul versuim om hul werknemers met die nodige beskermende toerusting toe te rus. Sy departement is egter ook oor talle ander oortredings bekommerd.
Die inspekteurs sal hoofsaaklik in Gauteng, KwaZulu-Natal en die Wes-Kaap aktief wees, want dit is waar die meeste oortredings tans plaasvind.
Nxesi sê dat daar ook talle gevalle is waar werknemers gedwing word om te werk, al is die onderneming nie as 'n noodsaaklike diensverskaffer aangewys nie.
Slegs noodsaaklike diensverskaffers mag tans sake doen, al het ander ondernemings ook probeer om vir 'n permit aansoek te doen. Nxesi raai werknemers wat in hierdie omstandighede gedwing word om te werk aan om dadelik die polisie te kontak.
Inspeksies sal gedoen word in samewerking met die polisie asook die departement van handel, nywerheid en mededinging om te verseker dat die regulasies nagekom word.
Nexsi sê hy is besorg oor gerugte dat werknemers gedwing word om hul jaarlikse verlof te gebruik gedurende die staat van inperking. Hoewel dit nie onwettig is nie, doen Nxesi 'n beroep op ondernemings om in solidariteit met hul personeel dan eerder vir voordele by die Werkloosheidsversekeringsfonds (WVF) aansoek te doen.
Uitbetaling van voordele
Nxesi sê hy wil dit benadruk dat die verligting wat die WVF in hierdie verband gee net vir April geld.
Werknemers moes teen hierdie tyd al hul salarisse vir Maart ontvang het.
Die enorme getal eise wat egter by die WVF ingedien gaan word, gaan die stelsel oorlaai, sê die minister.
Om die ineenstorting van die stelsel te verhoed, is die departement nou besig om met verskeie bedryfsliggame saam te werk sodat betalings in groepe gemaak kan word aan bedrywe en ondernemings wat behoeftig is.
Nxesi sê alle partye verstaan dat die arbeidsentrums van die departement nie miljoene individuele eise vir werkloosheidsversekering kan verwerk nie en daarom moet dit onder meer deur die maatskappye en die bankraad uitbetaal word. Die proses is aan die gang om ooreenkomste aan te gaan, veral in die toerisme- en reisbedryf.
Maatskappye sal aan oudits onderhewig wees omdat hulle openbare geld gaan gebruik om werkloosheidsversekering uit te betaal. Meer besonderhede sal egter eers later bekend gemaak word oor hoe maatskappye die uiteindelike betalers van werkloosheidsversekering gaan word.
Intussen word maatskappye gevra om die WVF se tolvrye nommer te skakel om uit te vind hoe hulle te werk kan gaan om die geldhulp te bekom om hul geraakte werknemers mee te vergoed.
Die departement sê talle nienoodsaaklike ondernemings wat moes sluit, is besig om hul personeel op onbetaalde verlof te sit. Dít kweek nie die idee van solidariteit wat die regering nou sê in die land nodig is nie.
Nxesi doen 'n beroep op ondernemings om eerder met die regering saam te werk om seker te maak hul werknemers is veilig en word vergoed, al kan hulle nie werk nie.
Dit is waarvoor die WVF daar is, sê die minister.
Meer oor: Werkloosheidsversekeringsfonds (Wvf) | Thulas Nxesi | Verlof | Covid-19 | Werkloosheidsversekering | Staat Van Inperking